जागत साधु कन्ने घर उठी आया ते सारी रात नेईं सुत्ता। उसी रेई-रेइयै उयै घटना चेत्तै आवा दी ही। सवेरै झुसमुसै गै साधु ने जागतै गी अपने कन्ने लेई लेआ ते शकारै दी तपाशा च उस्सै थाह्र जाई पुज्जे। तुपदे-तुपदे खरी दिनै दी टिक्की चढ़ी आई दी ही पर शकार नेईं लब्बै। किश चिर होर तुप्पने परैंत साधु खुशी कन्ने नच्ची उट्ठेआ ते आखन लगा-लब्बी गेआ! लब्बी गेआ! ! जागत दौड़दा साधु कोल आया ते फी पुच्छेआ-महाराज मिगी दस्सो। साधु ने इक्क जली दी लकड़ी जेह्की हत्था च पकड़ी दी ही उसी दस्सी ते आखेआ-इयै मेरा शकार ऐ। जागतै दिया समझा च किछ नेईं आया। ओह् साधु कन्ने चुपचाप घरा गी परतोई आया।